केरल में सीरो सर्वेक्षण में 18 साल से अधिक उम्र के 82.6 प्रतिशत लोगों में कोविड एंटीबॉडी मिले
उन्होंने कहा कि सितंबर के अंत में कराये गये सर्वेक्षण में यह भी पता चला कि 18 साल से 49 साल की आयु की ऐसी गर्भवती महिलाओं की संख्या अपेक्षाकृत कम (65.4 प्रतिशत) रही जिनमें एंटीबॉडी मिले।
तिरुवनंतपुरम: केरल की स्वास्थ्य मंत्री वीना जॉर्ज ने सोमवार को कहा राज्य की एलडीएफ सरकार द्वारा हाल में कराये गये सीरो सर्वेक्षण के अनुसार केरल में 18 साल और इससे अधिक उम्र के 80 प्रतिशत से अधिक लोगों में कोविड-19 एंटीबॉडी हैं। राज्य विधानसभा में उठाये गये सर्वेक्षण से संबंधित प्रश्नों का उत्तर देते हुए मंत्री ने कहा कि 18 साल और इससे अधिक उम्र की 82.6 प्रतिशत आबादी में कोविड-19 एंटीबॉडी हैं और इसकी वजह वैक्सीनेशन और वायरस संक्रमण है। उन्होंने कहा कि सितंबर के अंत में कराये गये सर्वेक्षण में यह भी पता चला कि 18 साल से 49 साल की आयु की ऐसी गर्भवती महिलाओं की संख्या अपेक्षाकृत कम (65.4 प्रतिशत) रही जिनमें एंटीबॉडी मिले। मंत्री ने कहा कि यह गर्भावस्था के दौरान महिलाओं द्वारा बरती गयी सावधानियों की वजह से हुआ जिसकी वजह से वे संक्रमण से सुरक्षित रहीं। वैक्सीनेशन में देरी की वजह से भी ऐसा हुआ। वहीं, केरल में सोमवार को कोविड-19 से 84 और मरीजों की मौत के बाद मृतकों की तादाद बढ़कर 26,342 हो गई जबकि 6,996 नए मामले सामने आने के साथ ही कुल संक्रमितों की संख्या बढ़कर 48,01,796 हो गयी। राज्य में कल कोविड-19 के 10,691 नये मामले सामने आये थे। एक सरकारी विज्ञप्ति के मुताबिक केरल में बीते 24 घंटे के दौरान कोविड-19 के 16,576 मरीज संक्रमणमुक्त हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 46,73,442 हो गई। विज्ञप्ति के मुताबिक फिलहाल राज्य में कोविड-19 के 1,01,419 मरीज उपचाराधीन हैं। विज्ञप्ति में कहा गया है कि केरल में बीते 24 घंटे के दौरान 66,702 नमूनों की कोविड-19 संबंधी जांच हुई। इसके अनुसार राज्य के 14 जिलों में से एर्णाकुलम में सर्वाधिक 1,058 नए मामले सामने आए। तिरुवनंतपुरम में 1,197 और कोझिकोड में 749 और लोग कोरोना वायरस की चपेट में आये।